Oʻzbekiston Respublikasining xorijiy mamlakatlar bilan madaniyat va turizm sohalaridagi aloqalarini yanada kengaytirish chora-tadbirlari toʻgʻrisida
(decree, 2026-01-30)

Madaniy diplomatiya sohasida, davlatlararo munosabatlarda ochiqlik va oʻzaro hurmat qilish tamoyillarini rivojlantirish va mustahkamlash, shuningdek, madaniyat va sanʼat, madaniy meros va turizm sohalarida xalqaro hamkorlikni yanada kengaytirish maqsadida qaror qilaman: 1. Xorijiy mamlakatlarda Oʻzbekistonning madaniyat va turizm sohalaridagi tashabbuslarini muvofiqlashtirish samaradorligini oshirish maqsadida Oʻzbekiston Respublikasining 1-ilovada nazarda tutilgan davlatlardagi elchixonalarining shtat jadvaliga qoʻshimcha ravishda madaniyat va turizm masalalari boʻyicha maslahatchi (keyingi oʻrinlarda — maslahatchi) lavozimi kiritilsin. 2. Oʻzbekiston Respublikasining xorijiy davlatlardagi elchixonalaridagi madaniyat va turizm masalalari boʻyicha maslahatchilar faoliyatining asosiy yoʻnalishlari 2-ilovaga muvofiq tasdiqlansin. 3. Belgilansinki: (a) maslahatchi lavozimiga tayinlash va undan ozod etish Oʻzbekiston Respublikasi Prezidenti Administratsiyasi Kreativ iqtisodiyot va turizm boʻyicha departamenti boshligʻi taqdimnomasiga muvofiq tashqi ishlar vaziri tomonidan amalga oshiriladi. Maslahatchilar faoliyatini amalga oshirish tartibi Oʻzbekiston Respublikasi Prezidenti Administratsiyasi rahbari tomonidan tasdiqlanadi; (b) maslahatchi tegishli davlatdagi diplomatik vakolatxona rahbariga boʻysunadi va uning ikki tomonlama munosabatlarni rivojlantirish faoliyatiga koʻmaklashadi hamda Oʻzbekiston Respublikasi Prezidenti Administratsiyasi Kreativ iqtisodiyot va turizm boʻyicha departamenti boshligʻiga hisobdor boʻladi; (v) maslahatchi shtat birliklarini saqlash bilan bogʻliq xarajatlar Turizmni qoʻllab-quvvatlash jamgʻarmasi mablagʻlari hisobidan moliyalashtiriladi; (g) maslahatchi shtat birligi kiritilayotgan diplomatik vakolatxonalarga bittadan avtotransport vositasi xarid qilish va saqlash uchun qoʻshimcha limit ajratiladi. Bunda ushbu avtotransport vositalarini xarid qilish bilan bogʻliq barcha xarajatlar Turizmni qoʻllab-quvvatlash jamgʻarmasi mablagʻlari hisobidan qoplanadi; (d) maslahatchi faoliyati Oʻzbekiston Respublikasi Prezidentining 2025-yil 19-noyabrdagi “Oʻzbekiston Respublikasi Turizm qoʻmitasi faoliyatini tashkil etish va turizm sohasini jadal rivojlantirish chora-tadbirlari toʻgʻrisida”gi PQ-348-son qarorida nazarda tutilgan Turizm qoʻmitasining xorijiy davlatlardagi vakolatxonalari faoliyati bilan uygʻunlashtiriladi. Tashqi ishlar vazirligi Turizm qoʻmitasi, Madaniyat va sanʼatni rivojlantirish jamgʻarmasi bilan birgalikda 2026-yil yakunida maslahatchilar faoliyatini Turizm qoʻmitasining xorijiy davlatlardagi vakolatxonalari faoliyati bilan uygʻunlashtirish yuzasidan Oʻzbekiston Respublikasi Prezidenti Administratsiyasiga taklif kiritsin. 4. Oʻzbekiston Respublikasi Prezidentining ayrim hujjatlariga 3-ilovaga muvofiq oʻzgartirish va qoʻshimchalar kiritilsin. 5. Ushbu Farmon ijrosini nazorat qilish Oʻzbekiston Respublikasi Prezidenti Administratsiyasi Kreativ iqtisodiyot va turizm boʻyicha departamenti boshligʻi G.O. Umerova zimmasiga yuklansin. 1. Oʻzbekiston Respublikasining Buyuk Britaniya va Shimoliy Irlandiya Birlashgan Qirolligidagi elchixonasi. 2. Oʻzbekiston Respublikasining Fransiya Respublikasidagi elchixonasi. 3. Oʻzbekiston Respublikasining Indoneziya Respublikasidagi elchixonasi. 4. Oʻzbekiston Respublikasining Xitoy Xalq Respublikasidagi elchixonasi. 5. Oʻzbekiston Respublikasining Amerika Qoʻshma Shtatlaridagi elchixonasi. 6. Oʻzbekiston Respublikasining Birlashgan Arab Amirliklaridagi elchixonasi. 7. Oʻzbekiston Respublikasining Rossiya Federatsiyasidagi elchixonasi. 1. Oʻzbekistonning boy madaniy merosi, madaniyat va sanʼat yutuqlarini tizimli ravishda ommalashtirish hamda shu orqali mamlakatning xalqaro maydondagi ijobiy imijini mustahkamlashda ishtirok etish. 2. Qabul qiluvchi mamlakatda Oʻzbekiston madaniyati kunlari, milliy adabiyot va madaniyat tadbirlari, kinofestival, gastrol va taqdimotlarni yuqori darajada tashkil etish hamda madaniy yaqinlik va oʻzaro ishonch muhitini mustahkamlash. 3. Ikki mamlakatning madaniyat, sanʼat muassasalari va sohadagi ilmiy-tadqiqot tashkilotlari oʻrtasida bevosita hamkorlikni yoʻlga qoʻyish, kadrlar tayyorlash va tajriba almashish boʻyicha qoʻshma taʼlim dasturlari va amaliyotlarni tashkil etish. 4. Ikki davlat oʻrtasida madaniyat va kreativ industriya sohalaridagi hamkorlikni qoʻllab-quvvatlash, shu jumladan, Madaniyat va sanʼatni rivojlantirish jamgʻarmasining loyihalariga har tomonlama koʻmaklashish, shuningdek, xalqaro institutlar, xorijiy mamlakatlar hukumatlari, homiylar va donorlarning mablagʻlarini jalb etish. 5. Xorijdagi vatandoshlar va madaniy markazlar bilan doimiy muloqotni yoʻlga qoʻyish, ularning milliy oʻzlikni, ona tili va anʼanalarini asrab-avaylashga qaratilgan tashabbuslari va madaniy-maʼrifiy tadbirlariga belgilangan tartibda koʻmaklashish. 6. Qabul qiluvchi mamlakat axborot makonida Oʻzbekistonning turizm salohiyatini keng yoritishga qaratilgan axborot kampaniyalarini oʻtkazish, shuningdek, mamlakatning sayyohlik jozibadorligini oshiruvchi targʻibot materiallarini muntazam ravishda tarqatish. 7. Tarixiy-madaniy, gastronomik, ziyorat, hunarmandchilik, taʼlim va tibbiyot turizmi kabi istiqbolli yoʻnalishlardagi hamkorlikni rivojlantirish hamda bu borda ekspert tahlilini oʻtkazish va aniq takliflar ishlab chiqish. 8. Turizm sohasi subyektlari va ikki mamlakat tadbirkorlari oʻrtasida toʻgʻridan-toʻgʻri aloqalarni oʻrnatishga koʻmaklashish, mahalliy kompaniyalarning soha koʻrgazmalari va biznes-forumlarda ishtirokini tashkil etish. 9. Turizm sohasidagi ikki tomonlama xalqaro shartnomalar, “yoʻl xaritalari” va Hukumatlararo komissiya qarorlari ijrosi yuzasidan monitoring olib borish, shuningdek, sohaviy hamkorlikni huquqiy jihatdan kengaytirish choralarini koʻrish. 10. Qabul qiluvchi mamlakatning turizm bozori konyunkturasi va kreativ iqtisodiyot tendensiyalarini chuqur tahlil qilish asosida Oʻzbekistonga sayyohlar oqimini koʻpaytirish va turizm infratuzilmasini takomillashtirish boʻyicha amaliy takliflar berib borish. 1. Oʻzbekiston Respublikasi Prezidentining 2022-yil 21-dekabrdagi “Yangi Oʻzbekiston maʼmuriy islohotlarini amalga oshirish chora-tadbirlari toʻgʻrisida”gi PF-269-son Farmoni 4-ilovasining 17-pozitsiyasi chiqarib tashlansin. 3. Oʻzbekiston Respublikasi Prezidentining 2017-yil 16-oktabrdagi “Oʻzbekiston Respublikasi Vazirlar Mahkamasi huzurida Madaniyat va sanʼatni rivojlantirish jamgʻarmasini tashkil etish toʻgʻrisida”gi PQ-3325-son qarorida: (a) nomidagi “Vazirlar Mahkamasi” soʻzlari “Prezidenti Administratsiyasi” soʻzlari bilan almashtirilsin; (b) 1-band quyidagi mazmundagi ikkinchi xatboshi bilan toʻldirilsin: “Oʻzbekiston Respublikasi Prezidentining 2025-yil 14-iyuldagi PF-111-son Farmoniga muvofiq Jamgʻarma Oʻzbekiston Respublikasi Vazirlar Mahkamasi huzuridan Oʻzbekiston Respublikasi Prezidenti Administratsiyasi boʻysunuviga oʻtkazilgani maʼlumot uchun qabul qilinsin”. 4. Oʻzbekiston Respublikasi Prezidentining 2018-yil 28-iyundagi “Ipak yoʻli” turizm xalqaro universitetini tashkil etish toʻgʻrisida”gi PQ-3815-son qarorining 3-bandi oltinchi xatboshisi quyidagi tahrirda bayon etilsin: “Universitetning rektori belgilangan tartibda Turizm qoʻmitasi tavsiyasiga asosan Vazirlar Mahkamasi tomonidan tayinlanadi”. 5. Oʻzbekiston Respublikasi Prezidentining 2018-yil 26-avgustdagi “Oʻzbekiston Respublikasida madaniyat va sanʼat sohasini innovatsion rivojlantirish chora-tadbirlari toʻgʻrisida”gi PQ-3920-son qarorining 1-bandi birinchi xatboshisidagi “Vazirlar Mahkamasi” soʻzlari “Prezidenti Administratsiyasi” soʻzlari bilan almashtirilsin. 6. Oʻzbekiston Respublikasi Prezidentining 2019-yil 14-yanvardagi “Ipak yoʻli” turizm xalqaro universitetining boshqaruv tizimini takomillashtirish toʻgʻrisida”gi PQ-4115-son qarori oʻz kuchini yoʻqotgan deb hisoblansin. 7. Oʻzbekiston Respublikasi Prezidentining 2021-yil 9-dekabrdagi “Madaniyat va sanʼatni rivojlantirishni qoʻllab-quvvatlash tizimini yanada takomillashtirish toʻgʻrisida”gi PQ-36-son qarorida: (a) 1-bandning ikkinchi xatboshisi quyidagi tahrirda bayon etilsin: “Oʻzbekiston Respublikasi Prezidentining 2025-yil 14-iyuldagi PF-111-son Farmoniga muvofiq Jamgʻarma Oʻzbekiston Respublikasi Vazirlar Mahkamasi huzuridan Oʻzbekiston Respublikasi Prezidenti Administratsiyasi boʻysunuviga oʻtkazilgani maʼlumot uchun qabul qilinsin”; (b) 2-bandda: (i) quyidagi mazmundagi oltinchi xatboshi bilan toʻldirilsin: “madaniy meros sohasida davlat siyosatini yuritishga koʻmaklashish”; (ii) oltinchi — oʻn toʻrtinchi xatboshilar tegishlicha yettinchi — oʻn beshinchi xatboshilar deb hisoblansin; (iii) quyidagi mazmundagi oʻn oltinchi xatboshi bilan toʻldirilsin: “kreativ iqtisodiyotni qoʻllab-quvvatlash, rivojlantirish, ushbu sohadagi munosabatlarni takomillashtirib borish choralarini koʻrish”; (v) quyidagi mazmundagi 31-band bilan toʻldirilsin: “31. Quyidagilar: Oʻzbekiston Respublikasi Prezidenti Administratsiyasi huzuridagi Madaniyat va sanʼatni rivojlantirish jamgʻarmasi toʻgʻrisidagi nizom 1-ilovaga muvofiq tasdiqlansin; Jamgʻarma boshqaruv xodimlarining cheklangan soni 70 nafar etib belgilansin; Jamgʻarma tasarrufida “Buxoro biyennalesi direksiyasi” davlat muassasasi tashkil etilsin”; (g) quyidagi mazmundagi 51-band bilan toʻldirilsin: “51. Quyidagilar operativ boshqaruv huquqi asosida Jamgʻarmaga bepul berilsin: Samarqand shahri Mahmud Qoshgʻariy koʻchasi 85/a-uy manzilida joylashgan “Ipak yoʻli” art-rezidensiyasi binosi, amaldagi moliyalashtirish manbalari hamda shtatlar soni saqlangan holda; Samarqand shahri Beruniy koʻchasi 1-uy manzilida joylashgan “Ipak yoʻli” sanʼat galereyasi binosi, amaldagi moliyalashtirish manbalari hamda shtatlar soni saqlangan holda; Toshkent shahri Zarqaynar koʻchasi 2-uy manzilida joylashgan “Oxunguzar” madaniy meros obyekti. Belgilab qoʻyilsinki, 2026-yildan boshlab Davlat budjeti hisobidan Samarqand shahridagi “Ipak yoʻli” art-rezidensiyasi, “Ipak yoʻli” sanʼat galereyasi va Samarqand viloyati bolalar kutubxonasini saqlash va ularning faoliyatini tashkil etish uchun mablagʻlar Jamgʻarmaga ajratiladi”; (d) 6-banddagi “ilovaga” soʻzi “2-ilovaga” soʻzlari bilan almashtirilsin; (j) quyidagi mazmundagi 1-ilova bilan toʻldirilsin: 1. Ushbu Nizom Oʻzbekiston Respublikasi Prezidenti Administratsiyasi huzuridagi Madaniyat va sanʼatni rivojlantirish jamgʻarmasining (keyingi oʻrinlarda — Jamgʻarma) maqomi, vazifalari va funksiyalari, vakolatlari, huquq va majburiyatlarini, faoliyatini tashkil etish, shuningdek, hisobdorlik masalalari tartibini belgilaydi. 2. Jamgʻarma oʻz faoliyatini Oʻzbekiston Respublikasining Konstitutsiyasi va qonunlariga, Oliy Majlis palatalarining qarorlari, Oʻzbekiston Respublikasi Prezidentining farmon, qaror va farmoyishlariga, shuningdek, ushbu Nizom hamda boshqa qonunchilik hujjatlariga asosan amal oshiradi. 3. Jamgʻarma davlat muassasasi hisoblanadi hamda Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga, shtamplarga, blankalarga, mustaqil balansga, oʻz mulkiga, shuningdek, Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan shaxsiy gʻazna hisobvaraqlariga, tijorat banklarida milliy va xorijiy valyutadagi hisobvaraqlariga ega boʻladi. 4. Jamgʻarmaning rasmiy nomi: (a) davlat tilida: toʻliq nomi — Oʻzbekiston Respublikasi Prezidenti Administratsiyasi huzuridagi Madaniyat va sanʼatni rivojlantirish jamgʻarmasi; qisqartirilgan nomi — Madaniyat va sanʼatni rivojlantirish jamgʻarmasi; (b) rus tilida: toʻliq nomi — Fond razvitiya kulturi i iskusstva pri Administratsii Prezidenta Respubliki Uzbekistan; qisqartirilgan nomi — Fond razvitiya kulturi i iskusstva; (v) ingliz tilida: toʻliq nomi — Art and Culture Development Foundation under the Administration of the President of the Republic of Uzbekistan; qisqartirilgan nomi — Art and Culture Development Foundation. 5. Jamgʻarma faoliyati Oʻzbekiston Respublikasi Prezidenti Administratsiyasi rahbari tomonidan muvofiqlashtiriladi. 6. Quyidagilar Jamgʻarmaning asosiy vazifalari hisoblanadi: (a) moliyaviy, tashkiliy va ijodiy yoʻnalishlarda kompleks chora-tadbirlarni amalga oshirish asosida madaniyat va sanʼat sohasini yanada rivojlantirishga koʻmaklashish, shuningdek, madaniyat arboblarini hamda tasviriy sanʼat, adabiyot, teatr, musiqa va xoreografiya sohalarida ularning tashabbusi bilan tashkil etiladigan tadbirlarni har tomonlama qoʻllab-quvvatlash; (b) xalqaro va davlatlararo madaniy aloqalarni kengaytirish, madaniyat va sanʼat sohasida xalqaro madaniyat tashkilotlari va xayriya jamgʻarmalari bilan hamkorlikni rivojlantirish, xorijiy investitsiyalar va grantlarni jalb etish, mamlakatimizda madaniyat va sanʼatga doir homiylikni rivojlantirishga koʻmaklashish; (v) madaniyatlararo ijodiy muloqotni yoʻlga qoʻyish va oʻzbek sanʼatining jahon badiiy va madaniy makoniga integratsiyalashuviga koʻmaklashish, shuningdek, mamlakatimizning madaniy va ilmiy-texnik salohiyati hamda raqobatbardoshligi bilan bogʻliq jihatlarni namoyish etish; (g) madaniyat va sanʼat sohasida kadrlarni tayyorlash, qayta tayyorlash va ularning malakasini oshirish tizimini takomillashtirish, shu bilan birga, madaniyat va sanʼat muassasalarini zarur adabiyotlar va davriy nashrlar bilan taʼminlash; (d) xorijiy tajribalarni hisobga olgan holda, mamlakatimiz muzeylari va boshqa madaniyat muassasalari faoliyati samaradorligini oshirish tizimini takomillashtirishga koʻmaklashish; (j) madaniy meros sohasida davlat siyosatini yuritishga koʻmaklashish; (z) xalqaro standartlarga muvofiq yangi madaniyat muassasalarini qurish uchun moliyaviy mablagʻ va koʻmak berish; (i) madaniyat va sanʼat muassasalarining moddiy-texnika bazasini mustahkamlash va ularni kapital hamda joriy taʼmirlash; (k) xalqaro institutlar, xorijiy mamlakatlar hukumatlari, homiylar va donorlar bilan hamkorlikda loyihalarning birgalikda moliyalashtirilishini tashkil etishni taʼminlash; (l) jahondagi ilgʻor tajribalarni mamlakatimizda joriy etish boʻyicha takliflar tayyorlash maqsadida madaniyat va sanʼat sohasini moliyalashtirish boʻyicha rivojlangan davlatlar tajribasini oʻrganish; (m) aholiga pulli xizmatlar koʻrsatish hajmini oshirish boʻyicha kompleks chora-tadbirlarni ishlab chiqish va amalga oshirish; (n) qonunchilikda belgilangan manbalardan tushayotgan mablagʻlarni jamgʻarishni taʼminlash; (o) ajratilayotgan maqsadli mablagʻlardan toʻgʻri, samarali va maqsadli foydalanish ustidan tizimli nazorat oʻrnatish; (p) Jamgʻarma va uning tizimida faoliyat koʻrsatayotgan xodimlarni moddiy ragʻbatlantirish va ijtimoiy himoya qilish boʻyicha tadbirlar uchun maqsadli mablagʻlar ajratish; (r) kreativ iqtisodiyotni qoʻllab-quvvatlash, rivojlantirish, ushbu sohadagi munosabatlarni takomillashtirib borish choralarini koʻrish. 7. Jamgʻarma oʻziga yuklangan vazifalarni bajarish uchun quyidagi funksiyalarni amalga oshiradi: (a) moliyaviy, tashkiliy va ijodiy yoʻnalishlarda kompleks chora-tadbirlarni amalga oshirish asosida madaniyat va sanʼat sohasini yanada rivojlantirishga koʻmaklashish, shuningdek, madaniyat arboblarini hamda tasviriy sanʼat, adabiyot, teatr, musiqa va xoreografiya sohalarida ularning tashabbusi bilan tashkil etiladigan tadbirlarni har tomonlama qoʻllab-quvvatlash borasida: (i) madaniyat va sanʼat sohasini moliyalashtirish boʻyicha xorijiy mamlakatlar tajribasini oʻrganish va joriy qilish boʻyicha takliflar tayyorlash; (ii) milliy va xorijiy madaniyat hamda sanʼat namoyandalarining ijodi bilan tanishishga doir tadbirlarni tashkil etish; (iii) madaniyat va sanʼatni rivojlantirish, madaniy meros sohalarida normativ-huquqiy hujjatlarni ishlab chiqish; (iv) madaniyat va sanʼatning turli sohalarini ommalashtirish, shuningdek, madaniyat arboblarini qoʻllab-quvvatlash tadbirlarini oʻtkazish; (v) Jamgʻarmaning har yillik kalendar rejasini tuzish va tasdiqlash uchun Oʻzbekiston Respublikasi Prezidenti Administratsiyasi rahbariga kiritish, bunda loyihalarning xalqaro, davlatlararo va respublika kabi darajalarini belgilashni nazarda tutish; (vi) madaniyat va sanʼatni hamda ushbu sohadagi ilmiy tadqiqotlarni rivojlantirish boʻyicha tadbirlarni amalga oshirish; (vii) madaniyat va sanʼatni hamda mualliflik kinosini ommalashtirish va rivojlantirish choralarini koʻrish; (b) xalqaro va davlatlararo madaniy aloqalarni kengaytirish, madaniyat va sanʼat sohasida xalqaro madaniyat tashkilotlari va xayriya jamgʻarmalari bilan hamkorlikni rivojlantirish, xorijiy investitsiya va grantlarni jalb etish, mamlakatimizda madaniyat va sanʼatga doir homiylikni rivojlantirishga koʻmaklashish borasida: (i) xorijiy sheriklar bilan hamkorlikni yoʻlga qoʻyish va oʻzaro tadbirlar, shu jumladan, ularning investitsiya loyihalarida, grantlarni ajratishdagi ishtirokini tashkil etish va Oʻzbekiston Respublikasi madaniyati va sanʼatini rivojlantirishga yoʻnaltirilgan boshqa yordamlar koʻrsatish; (ii) oʻzbek madaniyati va sanʼatini ommalashtirish hamda Oʻzbekiston Respublikasining xalqaro maydondagi nufuzini mustahkamlashga qaratilgan xalqaro madaniy tadbirlarning respublika va uning tashqarisida oʻtkazilishini tashkil qilish; (iii) Oʻzbekiston Respublikasida metsenatlikni rivojlantirishga koʻmaklashish; (v) madaniyatlararo ijodiy muloqotni yoʻlga qoʻyish va oʻzbek sanʼatining jahon badiiy va madaniy makoniga integratsiyalashuviga koʻmaklashish, shuningdek, mamlakatimizning madaniy va ilmiy-texnik salohiyati hamda raqobatbardoshligi bilan bogʻliq jihatlarni namoyish etish borasida: (i) madaniyat va sanʼat arboblarini jahon madaniy hamjamiyatiga keng jalb etish, shu jumladan, ularning xalqaro koʻrgazmalar, konferensiyalar, festivallar va shu kabilardagi ishtirokini taʼminlashga doir tadbirlarni tashkil etish va oʻtkazish; (ii) Oʻzbekiston madaniyati va sanʼatini jahon darajasida keng targʻib qiladigan adabiyotlar yaratish va ularni xorijiy nashriyot uylari orqali ommalashtirish; (g) madaniyat va sanʼat sohasida kadrlarni tayyorlash, qayta tayyorlash va ularning malakasini oshirish tizimini takomillashtirish, shu bilan birga, madaniyat va sanʼat muassasalarini zarur adabiyotlar va davriy nashrlar bilan taʼminlash borasida: (i) madaniyat va sanʼat sohasi uchun kadrlarni tayyorlash, qayta tayyorlash va ularning malakasini oshirish tizimini takomillashtirishga, ularning ilmiy faoliyatini qoʻllab-quvvatlashga, yoshlar hamda Oʻzbekiston Respublikasida va uning tashqarisida Oʻzbekiston madaniyati va sanʼatini rivojlantirishga qaratilgan faoliyat bilan shugʻullanuvchi shaxslarni ragʻbatlantirishga doir tadbirlarni, shu jumladan, grant dasturlarini shakllantirish orqali tashkil etish; (ii) Jamgʻarma va uning tizimida faoliyat koʻrsatayotgan xodimlarni oʻqitish, tayyorlash, qayta tayyorlash va ularning malakasini oshirish boʻyicha tadbirlar uchun maqsadli mablagʻlar ajratish; (d) xorijiy tajribalarni hisobga olgan holda, mamlakatimiz muzeylari va boshqa madaniy muassasalari faoliyati samaradorligini oshirish tizimini takomillashtirishga koʻmaklashish borasida: (i) xorijiy tajribani doimiy oʻrganish va muzeylar hamda boshqa madaniyat muassasalarining faoliyati samaradorligini oshirishda koʻmaklashish; (ii) muzeylar, madaniy meros obyektlari va madaniyat muassasalarida inklyuziv muhitni yaratish; (j) madaniy meros sohasida davlat siyosatini yuritishga koʻmaklashish borasida: (i) Madaniy meros agentligi faoliyatini rivojlantirish, uning vakolat doirasiga kiruvchi masalalar, ijro va mehnat intizomini taʼminlash boʻyicha tavsiyalar berish; (ii) Madaniy meros agentligi taklifiga asosan Davlat budjeti mablagʻlari hisobidan asrashga doir ishlar amalga oshiriladigan moddiy madaniy meros koʻchmas mulk obyektlarining har yillik manzilli roʻyxatini koʻrib chiqish hamda kelishish; (iii) Madaniy meros agentligi tizimidagi tashkilotlarning rahbarlari faoliyati samaradorligining asosiy koʻrsatkichlari (indikatorlari)ni monitoring qilib borish; (z) xalqaro standartlarga muvofiq yangi madaniy muassasalar qurish uchun moliyaviy mablagʻ va koʻmak berish borasida: (i) madaniyat va sanʼat obyektlarini loyihalash, restavratsiya, rekonstruksiya hamda qurilish-taʼmirlash boʻyicha mazkur maqsadlar uchun ajratilgan respublika budjeti va oʻz mablagʻlari hisobidan buyurtmachi funksiyasini bajarish; (ii) jahon tajribasidan kelib chiqib, yangi madaniyat muassasalarini qurish ishlarini amalga oshirishga xorijiy mutaxassislarni jalb qilish; (iii) xalqaro standartlarga muvofiq yangi madaniyat muassasalarini qurish ishlarini amalga oshirish; (iv) madaniyat muassasalarini qurish uchun maqsadli moliyaviy mablagʻlar ajratish; (i) madaniyat va sanʼat muassasalarining moddiy-texnika bazasini mustahkamlash va ularni kapital hamda joriy taʼmirlash borasida: (i) muzeylar, madaniy meros obyektlari va madaniyat muassasalarining moddiy-texnika bazasini mustahkamlashga koʻmaklashish; (ii) madaniyat muassasalarini loyihalash, restavratsiya, rekonstruksiya qilish va qurish uchun yetakchi xalqaro va mahalliy ekspertlarni jalb etish; (iii) muzeylar, madaniy meros obyektlari va madaniyat muassasalarida restavratsiya, rekonstruksiya va kapital taʼmirlash ishlarini belgilangan tartibda amalga oshirish; (k) xalqaro institutlar, xorijiy mamlakatlar hukumatlari, homiylar va donorlar bilan hamkorlikda loyihalarning birgalikda moliyalashtirilishini tashkil etishni taʼminlash borasida: (i) xalqaro institutlar, xorijiy mamlakatlar hukumatlari, homiylar va donorlar bilan hamkorlik aloqalarini oʻrnatish; (ii) Oʻzbekiston Respublikasida madaniyat va sanʼatni rivojlantirishga yoʻnaltirilgan grantlar ajratish va boshqa koʻmak berishda xalqaro institutlar, xorijiy mamlakatlar hukumatlari, homiylar va donorlar bilan hamkorlikni yoʻlga qoʻyish va qoʻshma tadbirlarni, shu jumladan, ularning investitsiya loyihalarida ishtirok etishini tashkil etish; (l) jahondagi ilgʻor tajribalarni mamlakatimizda joriy etish boʻyicha takliflar tayyorlash maqsadida madaniyat va sanʼat sohasini moliyalashtirish boʻyicha rivojlangan davlatlar tajribasini oʻrganish borasida: (i) madaniyat va sanʼat sohasida jahondagi ilgʻor tajribalarni oʻrganish va tahlil qilib borish; (ii) ilgʻor tajribalarni joriy etish boʻyicha asosli takliflarni tayyorlash; (iii) ilgʻor tajribalarni joriy etish boʻyicha chora-tadbirlar rejalari va tegishli normativ-huquqiy hujjat loyihalarini tayyorlash; (m) aholiga pulli xizmatlar koʻrsatish hajmini koʻpaytirish boʻyicha kompleks chora-tadbirlarni ishlab chiqish va amalga oshirish borasida: (i) joriy holatni oʻrganish, shuningdek, madaniyat va sanʼat tashkilotlari tomonidan aholiga koʻrsatilayotgan pulli xizmatlar hajmini oshirish boʻyicha takliflar tayyorlash; (ii) pulli asosda noyob brend mahsulotlarini ishlab chiqish va realizatsiya qilish, royalti tizimini qoʻllash, shu jumladan, kitob, bosma nashrlar savdosi va Jamgʻarma tomonidan oʻtkaziladigan madaniy tadbirlarga chipta savdosini amalga oshirish; (iii) Oʻzbekiston Respublikasida va uning tashqarisida mamlakatimiz madaniyati va sanʼati sohasidagi eng yaxshi yutuqlarni targʻib qilish maqsadida xizmatlar koʻrsatish va ishlarni bajarish; (n) qonunchilikda belgilangan manbalardan tushayotgan mablagʻlarni jamgʻarishni taʼminlash borasida: (i) tahlil oʻtkazish va Jamgʻarmaga mablagʻlarning oʻz vaqtida tushishini taʼminlash; (ii) Jamgʻarmaga mablagʻlarning tushishi va sarflanishini prognoz qilish; (iii) Jamgʻarmaning vaqtincha boʻsh mablagʻlarini moliya tashkilotlariga joylashtirish; (o) ajratilayotgan maqsadli mablagʻlardan toʻgʻri, samarali va maqsadli foydalanish ustidan tizimli nazorat oʻrnatish borasida: (i) ajratilayotgan mablagʻlardan maqsadli foydalanilishini monitoring qilish; (ii) Jamgʻarmaning daromad va xarajatlari smetalarini ishlab chiqish va tasdiqlash; (iii) Jamgʻarmaning idoraviy mansub tashkilotlarini saqlash xarajatlari va faoliyatini moliyalashtirish choralarini koʻrish, bu borada qoʻshimcha moliyalashtirish masalalari yuzasidan Vazirlar Mahkamasi va Oʻzbekiston Respublikasi Prezidenti Administratsiyasiga takliflar kiritish; (iv) Jamgʻarma daromadlari va xarajatlarining hisobini yuritish va ularning bajarilishi boʻyicha Oʻzbekiston Respublikasi Prezidenti Administratsiyasi rahbariga har yillik hisobotni taqdim etish; (p) Jamgʻarma va uning tizimida faoliyat koʻrsatayotgan xodimlarni moddiy ragʻbatlantirish va ijtimoiy himoya qilish boʻyicha tadbirlar uchun maqsadli mablagʻlar ajratish borasida: (i) Jamgʻarma va uning tizimida faoliyat koʻrsatayotgan xodimlarni ragʻbatlantirish boʻyicha takliflarni, ularga davlat mukofotlari berish yuzasidan taqdimnomalarni kiritish; (ii) xizmat vazifalarini bajarish chogʻidagi alohida xizmatlari uchun va pensiyaga (nafaqaga) chiqishi munosabati bilan qimmatbaho sovgʻalar bilan mukofotlash; (iii) xodimlarni moddiy ragʻbatlantirish va ijtimoiy himoya qilish (xodimlar uchun uy-joy qurish va xarid qilish, sanatoriy-kurortda davolanish va tibbiy xizmat koʻrsatish, mukofotlar toʻlash, ustamalar belgilash, moddiy yordam va boshqalar); (iv) xodimlarining lavozim maoshi, ilmiy darajalari, uzoq muddat uzluksiz xizmati uchun ustama haqlar, bayram kunlari uchun mukofotlar, qoʻshimcha haqlar, ustamalar, ragʻbatlantirish toʻlovlari, qoʻshimcha moddiy ragʻbatlantirish toʻlovlari va qonunchilik hujjatlarida nazarda tutilgan boshqa toʻlovlarni toʻlab borish; (r) kreativ iqtisodiyotni qoʻllab-quvvatlash, rivojlantirish, ushbu sohadagi munosabatlarni takomillashtirib borish choralarini koʻrish borasida: (i) kreativ industriyani rivojlantirish boʻyicha takliflar ishlab chiqarish; (ii) kreativ iqtisodiyotning joriy holati boʻyicha tahliliy materiallarni shakllantirish; (iii) kreativ industriya sohasidagi milliy va xalqaro loyihalar amalga oshirilishini muvofiqlashtirish; (iv) zaruriyat tugʻilganda kreativ iqtisodiyot sohasida ishchi guruhlar, idoralararo komissiyalar va ekspertlik platformalari faoliyatini tashkil etish. 8. Jamgʻarma oʻziga yuklangan vazifalar va funksiyalarni bajarish doirasida quyidagi huquqlarga ega: (a) belgilangan tartibda respublika va mahalliy ijro etuvchi hokimiyat organlaridan Jamgʻarma vakolatlariga kiruvchi masalalarni hal etish uchun zarur axborotlarni soʻrash va olish; (b) oʻz bank hisobvaraqlarida mazkur Nizomning 22-bandida belgilangan manbalardan tushadigan mablagʻlarni jamgʻarish; (v) Jamgʻarma tomonidan ajratilayotgan mablagʻlardan maqsadli foydalanilishini nazorat qilish, qoidabuzarliklar aniqlangan taqdirda moliyalashtirishni toʻxtatish yoki ajratilgan mablagʻlarni qaytarib olish; (g) vaqtincha boʻsh mablagʻlarni likvidli moliyaviy instrumentlarga (depozitlar, qimmatli qogʻozlar, obligatsiyalar va shu kabilarga) joylashtirish; (d) Jamgʻarma mablagʻlarining madaniyat va sanʼatni rivojlantirishga doir aniq loyihalar uchun ajratilishida shartlarni belgilash; (j) oʻz maqsad va vazifalarini amalga oshirish uchun xorijiy hamkorlar bilan shartnomalar tuzish; (z) madaniyat va sanʼatni rivojlantirishning turli masalalari boʻyicha belgilangan tartibda tashabbuslar bilan chiqish; (i) yoshlar hamda Oʻzbekiston madaniyati va sanʼatini rivojlantirishga qaratilgan faoliyat bilan shugʻullanuvchi Oʻzbekiston Respublikasi rezidentlari hisoblangan shaxslarga grantlar shaklida mablagʻlar ajratish; (k) ommaviy axborot vositalari va boshqa axborot manbalarida oʻz faoliyati haqida materiallarni eʼlon qilish; (l) Jamgʻarma vakolatiga kiruvchi masalalar boʻyicha xalqaro hamkorlikni amalga oshirish; (m) normativ-huquqiy hujjatlar loyihalarini, shuningdek, Jamgʻarmaga yuklangan vazifalar va funksiyalarni bajarish bilan bogʻliq boʻlgan boshqa hujjatlarni belgilangan tartibda Vazirlar Mahkamasiga yoki Oʻzbekiston Respublikasi Prezidenti Administratsiyasiga kiritish; (n) oʻz vakolatlari doirasida respublika va mahalliy ijro etuvchi hokimiyat organlari, boshqa tashkilotlar va ularning mansabdor shaxslari, shuningdek, fuqarolar tomonidan bajarilishi majburiy boʻlgan qarorlar qabul qilish; (o) idoraviy mansubligidan qatʼi nazar, respublikadagi barcha muzeylar, madaniy meros obyektlari hamda madaniyat va sanʼat muassasalari Jamgʻarma loyihalarining amalga oshirilishiga oʻz vakolatlari doirasida yaqindan koʻmaklashish; (p) Jamgʻarma idoraviy mansub tashkilotlarining davlat mulkini bir boʻlinmadan boshqasiga belgilangan tartibda oʻz tashkiliy tuzilmasi doirasida, tekin foydalanish huquqi bilan berish; (r) qonunchilik hujjatlarida taqiqlanmagan faoliyat turlarini amalga oshirish; (s) Jamgʻarma qonunchilikka muvofiq boshqa huquqlarga ham ega boʻlishi mumkin. 9. Jamgʻarma: (a) mazkur Nizomda belgilangan asosiy vazifalarning bajarilishini taʼminlashi; (b) Jamgʻarma mablagʻlarining maqsadli va samarali sarflanishi yuzasidan doimiy nazoratni amalga oshirishi; (v) Jamgʻarma daromadlarining istiqbolli koʻrsatkichlari bajarilishi samaradorligini tahlil qilish, aniqlangan va mablagʻlarining kelib tushishiga salbiy taʼsir koʻrsatayotgan kamchiliklarni bartaraf etish boʻyicha tegishli choralar koʻrishi shart. 10. Jamgʻarma faoliyatiga Oʻzbekiston Respublikasi Prezidenti Administratsiyasi rahbari tomonidan lavozimga tayinlanadigan va lavozimidan ozod etiladigan rais rahbarlik qiladi. 11. Jamgʻarma raisi maqomi, mehnatga haq toʻlash, moddiy ragʻbatlantirish, tibbiy va transport xizmati koʻrsatish shart-sharoitlariga koʻra Oʻzbekiston Respublikasi Prezidenti Administratsiyasi departament boshligʻiga tenglashtiriladi. 12. Jamgʻarma raisi bir nafar birinchi oʻrinbosarga va ikki nafar oʻrinbosarga ega boʻladi. 13. Jamgʻarma raisining birinchi oʻrinbosari va oʻrinbosarlari Oʻzbekiston Respublikasi Prezidenti Administratsiyasi rahbari tomonidan lavozimga tayinlanadi va lavozimidan ozod etiladi. 14. Jamgʻarma raisining birinchi oʻrinbosari va oʻrinbosarlari mehnatiga haq toʻlash, moddiy ragʻbatlantirish, transport va tibbiy xizmat koʻrsatish shart-sharoitlariga koʻra tegishli ravishda vazirning birinchi oʻrinbosari va vazir oʻrinbosariga tenglashtiriladi. 15. Jamgʻarma boshqaruv xodimlari Jamgʻarma raisi tomonidan toʻgʻridan-toʻgʻri suhbat asosida lavozimga tayinlanadi va lavozimidan ozod etiladi. 16. Jamgʻarma raisi: (a) Jamgʻarmaning idoraviy mansub tashkilotlarining nizomlarini (ustavlarini), shuningdek, xodimlarning umumiy cheklangan soni doirasida Jamgʻarma va idoraviy mansub tashkilotlarning tuzilmalarini tasdiqlaydi; (b) Jamgʻarma daromadlari va xarajatlari smetasini tasdiqlaydi; (v) Jamgʻarmaning har yillik kalendar rejasini tasdiqlash uchun Oʻzbekiston Respublikasi Prezidenti Administratsiyasi rahbariga kiritadi, bunda loyihalarning xalqaro, davlatlararo va respublika kabi darajalarini belgilashni nazarda tutadi; (g) Jamgʻarmaga yuklangan asosiy vazifalar va funksiyalarga muvofiq Jamgʻarma faoliyatini tashkil etadi, Jamgʻarmaning shtatlar jadvalini tasdiqlaydi, xoʻjalik, mehnat va boshqa shartnoma hamda hujjatlarni Jamgʻarma nomidan imzolaydi; (d) Jamgʻarma raisining birinchi oʻrinbosari va oʻrinbosarlari lavozimlariga nomzodlarni tayinlash va lavozimdan ozod qilish boʻyicha belgilangan tartibda Oʻzbekiston Respublikasi Prezidenti Administratsiyasiga taklif kiritadi; (j) mahalliy va xorijiy malakali mutaxassislarni shartnoma asosida ularga, istisno tariqasida, Jamgʻarma mablagʻlari hisobidan ish haqi va boshqa toʻlovlarni belgilagan holda jalb qiladi; (z) Jamgʻarma mablagʻlari hisobidan Jamgʻarma xodimlariga ularning asosiy egallab turgan lavozimlari boʻyicha lavozim maoshlari (tarif stavkalari)ga qonunchilik hujjatlarida nazarda tutilgan boshqa toʻlovlardan qatʼi nazar, ustama va boshqa ragʻbatlantiruvchi toʻlovlar hamda uzoq muddat xizmat qilgani uchun ustama haq toʻlash tartibi va miqdorlarini belgilaydi; (i) Madaniy meros agentligi direktori maslahatchilari, markaziy apparati boshqarma va boshqa tarkibiy tuzilmalari rahbarlari, hududiy boshqarmalari boshliqlari, uning tizimidagi tashkilotlar rahbarlari, shu jumladan, davlat muzeylari direktorlari lavozimlariga nomzodlarni tayinlash va lavozimdan ozod qilish masalalarini belgilangan tartibda koʻrib chiqadi; (k) har yili Oʻzbekiston Respublikasi Prezidenti Administratsiyasi rahbariga Jamgʻarma mablagʻlaridan foydalanilishi haqidagi hisobotni taqdim etadi; (l) Jamgʻarma mablagʻlari tushumlarini koʻpaytirish va ulardan samarali foydalanilishi, shu jumladan, xorijiy investitsiya va homiylarni jalb etish boʻyicha takliflar tayyorlaydi; (m) mazkur Nizomga va qonunchilik hujjatlariga muvofiq boshqa vakolatlarni ham amalga oshiradi. 17. Jamgʻarma boshqaruv xodimlarining cheklangan soni Oʻzbekiston Respublikasi Prezidenti tomonidan belgilanadi. 18. Quyidagi tashkilotlar Jamgʻarma tasarrufidagi idoraviy mansub tashkilotlar hisoblanadi: (a) “Zamonaviy sanʼat markazi” davlat muassasasi; (b) “Fransiya madaniyat markazi” davlat muassasasi; (v) “Milliy restavratsiya markazi” davlat muassasasi; (g) “Respublika bolalar kutubxonasi” davlat muassasasi; (d) “Jadidlar merosi davlat muzeyi” davlat muassasasi; (j) “Buxoro biyennalesi direksiyasi” davlat muassasasi; (z) Samarqand shahridagi “Ipak yoʻli” art-rezidensiyasi” davlat muassasasi; (i) Samarqand shahridagi “Ipak yoʻli” sanʼat galereyasi” davlat muassasasi; (k) “Samarqand viloyati bolalar kutubxonasi” davlat muassasasi; (l) “Qoʻqon shahar bolalar kutubxonasi” davlat muassasasi; (m) “Kreativ industriya parki direksiyasi” masʼuliyati cheklangan jamiyati. 19. Jamgʻarma raisiga Jamgʻarma va idoraviy mansub tashkilotlarning tuzilmalari va shtatlar jadvaliga xodimlarning umumiy cheklangan soni doirasida oʻzgartirishlar va qoʻshimchalar kiritish huquqi berilsin. 20. Jamgʻarma raisining taklifiga binoan Jamgʻarmaning Vasiylik kengashi tuzilishi mumkin, uning tarkibi Oʻzbekiston Respublikasi Prezidenti Administratsiyasi rahbari tomonidan tasdiqlanadi. 21. Jamgʻarma huzurida madaniyat va sanʼat arboblaridan iborat Ekspert kengash tuzilishi mumkin, uning tarkibi Jamgʻarma raisi tomonidan tasdiqlanadi. 22. Quyidagilar Jamgʻarma faoliyatini, shu jumladan, Jamgʻarma tomonidan tashkil etiladigan ekspert komissiyalari va ishchi guruhlar, shartnoma asosida jalb etiladigan mahalliy va xorijiy mutaxassislarga toʻlovlarni amalga oshirish hamda Jamgʻarma xodimlarini moddiy ragʻbatlantirish va ijtimoiy qoʻllab-quvvatlash bilan bogʻliq xarajatlarni moliyalashtirishning asosiy manbalari hisoblanadi: (a) Oʻzbekiston Respublikasi Davlat budjeti mablagʻlari; (b) Jamgʻarmaning vaqtincha boʻsh mablagʻlarini tijorat banklariga joylashtirishdan olinadigan daromadlar; (v) yuridik va jismoniy shaxslarning hamda xalqaro tashkilotlarning homiylik xayriyalari, metsenatlik koʻmagi, grantlari; (g) qonunchilik hujjatlarida taqiqlanmagan boshqa manbalar. 23. Jamgʻarma raisi Jamgʻarma mablagʻlarining tasarrufchisi hisoblanadi. 24. Jamgʻarmani taʼminlash xarajatlari qoplangandan soʻng Jamgʻarma mablagʻlari Jamgʻarmaning daromad va xarajatlari smetasiga muvofiq mazkur Nizomning 6 va 7-bandlarida nazarda tutilgan vazifa va funksiyalarni bajarish uchun yoʻnaltiriladi. 25. Jamgʻarmaning daromad va xarajatlar smetasi budjetdan tashqari mablagʻlar boʻyicha budjet tashkilotlari uchun (choraklar, tushumlar manbalari va ularning sarflanish yoʻnalishlari boʻyicha) qonunchilikda belgilangan tartibda tuziladi va Jamgʻarma raisi tomonidan tasdiqlanadi. 26. Jamgʻarmaning boʻsh mablagʻlaridan grant asosida milliy madaniy davlat dasturlari va loyihalarini moliyalashtirish (birgalikda moliyalashtirish) uchun foydalanilishi mumkin. 27. Jamgʻarmaga, istisno tariqasida, tovarlarni (ishlarni, xizmatlarni) sotib olish uchun yetkazib beruvchilar bilan import bitimlari (shartnomalari) tuzilgan taqdirda, Jamgʻarmaning oʻz mablagʻlari hisobidan (Oʻzbekiston Respublikasining respublika budjetidan ajratiladigan mablagʻlar bundan mustasno) 15 foizdan ortiq avans toʻlashga, shuningdek, Jamgʻarmaning tegishli yil uchun moʻljallangan kalendar rejasida koʻrsatilgan muddatlardan qatʼi nazar loyihalar boʻyicha ushbu yil davomida shartnomalar (bitimlar) tuzishga ruxsat beriladi. 28. Jamgʻarma har yili qonunchilikka muvofiq moliyaviy hisobotni tayyorlaydi. Jamgʻarmaning moliyaviy hisoboti moliyaviy yil yakunlangandan soʻng auditorlik tashkilotlari tomonidan majburiy tartibda tekshiriladi. Moliyaviy hisobot, auditorlik xulosasi har yili 1-maydan kech boʻlmagan muddatda Oʻzbekiston Respublikasi Prezidenti Administratsiyasi rahbariga taqdim etiladi. 29. Jamgʻarmani qayta tashkil etish va tugatish qonunchilikda belgilangan tartibda amalga oshiriladi. 30. Mazkur Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar”; (z) qarorga ilova qarorga 2-ilova deb hisoblansin. 8. Oʻzbekiston Respublikasi Prezidentining 2021-yil 30-oktabrdagi “Turizm, madaniy meros va muzeyshunoslik sohalarida malakali kadrlar tayyorlashning uzluksiz tizimini yanada takomillashtirish chora-tadbirlari toʻgʻrisida”gi PQ-5270-son qarorida: (a) 3-bandning “a” kichik bandi ikkinchi xatboshisidagi “, “Ipak yoʻli” art-rezidensiyasi, “Ipak yoʻli” sanʼat galereyasi” soʻzlari chiqarib tashlansin; (b) 3-ilova quyidagi tahrirda bayon etilsin: 9. Oʻzbekiston Respublikasi Prezidentining 2021-yil 5-noyabrdagi “Yurish, yugurish, mini-futbol, badminton, stritbol va “Workout” sport turlarini yanada rivojlantirish chora-tadbirlari toʻgʻrisida”gi PQ-5282-son qaroriga 1-ilovaning 25-pozitsiyasi “Masʼul ijrochilar” ustuni quyidagi tahrirda bayon etilsin: “Yoshlar ishlari agentligi, Sport vazirligi, Madaniyat va sanʼatni rivojlantirish jamgʻarmasi”. 10. Oʻzbekiston Respublikasi Prezidentining 2023-yil 1-iyundagi “Maʼmuriy islohotlar doirasida madaniy meros sohasida davlat boshqaruvini samarali tashkil qilish chora-tadbirlari toʻgʻrisida”gi PQ-177-son qarorining 5-bandida: (a) ikkinchi xatboshi chiqarib tashlansin; (b) “a” kichik band quyidagi tahrirda bayon etilsin: “a) Jamgʻarma raisi YUNESKO ishlari boʻyicha Oʻzbekiston Respublikasi Milliy komissiyasi raisi hisoblanadi”.